
ДО АДМИНИСТРАТИВЕН СЪД - СОФИЯ - ГРАД
Ж А Л Б А

От Христина Кононенко, ЛНЧ: 7000961188, гражданка на Украйна, с адрес: гр. София, ул. „Георги Русев“ № 29, вх. „В“, ет. 4, ап. 37, съдебен адрес: гр. София, ул. „Узунджовска” № 1, ет. 3, БХК, тел. 029813318
Срещу отказ на Изпълнителния директор на Изпълнителна агенция „Автомобилна администрация“ към Министерство на транспорта и съобщенията за допускане до теоретичен и практически изпит за придобиване на правоспособност за управление на моторно превозно средство

ПОЧИТАЕМИ ГОСПОДИН / ГОСПОЖО СЪДИЯ,
С обжалвания отказ, обективиран в писмо с изх. № 67-00-00-686/1/ от 10.10.2024 г. на Изпълнителния директор на ИА „Автомобилна администрация“ към МТС, е взето решение за недопускането ми до теоретичен и практически изпит за придобиване на правоспособност за управление на МПС. 

Административният орган счита, че съгласно чл. 4, ал. 1 от Инструкция № 3 от 17.10.2008 г. за организиране и провеждане на изпитите на кандидатите за придобиване на правоспособност за управление на МПС, чужденци се допускат до изпит, когато притежават документ за продължително или постоянно пребиваване на територията на Република България, издаден съгласно изискванията на Закона за българските лични документи, а регистрационната карта на чужденец с предоставена временна закрила, с каквато разполагам, не представлява такъв документ.

Обжалваният индивидуален административен акт е незаконосъобразен поради съществено нарушение на административнопроизводствените правила при издаването му и противоречие с материалноправни разпоредби и поради несъответствие с целта на закона.

I. Относно допустимостта на заявеното обжалване.
Легалната дефиниция на индивидуалния административен акт се съдържа в чл. 21, ал. 1 АПК. Безспорно оспореният отказ непосредствено засяга моите права и законни интереси, тъй като чрез него се ограничава правото ми за явяване на изпит за водач на МПС, регламентирано в чл. 2, ал. 1 от Наредба № 38 от 16 април 2004 г. за условията и реда за провеждането на изпитите на кандидати за придобиване на правоспособност за управление на МПС и реда за провеждане на проверочните изпити и правото ми на сдобиване със свидетелство за правоуправление на МПС (СУМПС) съгласно чл. 151, ал. 5 от Закон за двиежение по пътищата.
В оспорения индивидуален административен акт не е предвидена възможност за обжалване на същия, но следва да се вземе предвид разпоредбата на чл. 120, ал. 2 от Конституцията на Република България и задължителното тълкуване на същата, дадено с Решение № 21 от 26.10.1995 г. на КС на РБ по к.д. № 18/1995 г., съгласно което гражданите и юридическите лица могат да обжалват пред съдилищата всички административни актове, включително вътрешнослужебните, щом тези актове нарушават или застрашават техни права или законни интереси и не са изключени изрично със закон от съдебно обжалване.

Правният ми интерес произтича от обстоятелството, че административният орган отказва да ме допусне до полагане на изпит за водач на МПС. Така независимо от наличието на всички останали законови предпоставки съгласно изискванията на чл. 151 от Закона за движение по пътищата, съм лишена от възможността за провеждане на проверочен изпит като елемент от фактическия състав за сдобиване със СУМПС. Подобно възпрепятстване на възможността за управление на автомобил в значителна степен ограничава правото ми на придвижване и правото ми на труд, респективно оказва отрицателно влияние върху качеството ми на живот.
II. Относно незаконосъобразността на издадения индивидуален административен акт. 
Оспореният отказ е издаден в отговор на моя молбас рег. № 67-00-00-686 от 03.10.2024 г., с която подадох заявление до изпълнителния директор на ИА „Автомобилна администрация“ за допускане до полагане на изпит за придобиване на правоспособност за управление на МПС и за получаване на българско СУМПС (Доказателство № 1). Заявих искането си при отчитане на следната фактическа обстановка:

На територията на Република България пребивавам, считано от 22.03.2022 г. или повече от 2 години и 7 месеца, видно от издадената ми Регистрационна карта на чужденец с предоставена временна закрила (Доказателство № 2).
През м. октомври 2023 г. се записах на шофьорски курсове в автошкола „СУАБ – СБА“ ЕООД – УТЦ – „Лозенец“.

Преди да започна обучението си проверих дали е възможно да се сдобия със свидетелство за МПС, предвид документа за временна закрила, който ми е издаден. От органите на Отдел „Пътна полиция“ при СДВР получих позитивен отговор и уверение, че това е документ с който мога да получа шофьорска книжка, тъй като има посочени ЛНЧ и постоянен адрес в РБългария. От автошколата бяха на същата позиция и изискаха да представя преведена и легализирана дипломата си за средно образование (Доказателство № 3). Учебният център ме регистрира в системата на ИА „Автомобилна администрация“. Обучението ми започна по план и успешно положих вътрешни изпити по теория и практика (Доказателство № 4).
През март тази година бях записана за външен изпит по теория (т.нар. „листовки“) и заплатих такса за изпита (Доказателство № 5). Непосредствено преди явяването ми не бях  допусната на регистрация за изпита, защото като документ за самоличност представих своята регистрационна карта за временна закрила, която е единственият български документ, с който разполагам. Служител на ИА „Автомобилна администрация“ ми обясни, че не може да сканира този документ и да ме допусне до изпит, защото приема документи само под формата на пластика и само и единствено български документи.

Същите основания за недопускане до проверочен изпит за водач на МПС са изложени и в оспорения с настоящата жалба изричен писмен отказ.
1. Относно противоречието на оспорения акт с материалноправни разпоредби и с целта на закона.

Неправилно административният орган приема, че по отношение на мен е налице отрицателна предпоставка за допускане до изпит за придобиване на СУМПС – липса на документ за продължително или постоянно пребиваване.
Чл. 4, ал. 2 от Закона за българските лични документи предвижда, че чужденец, пребиваващ на територията на Република България, има право на СУМПС в случаите, определени със закон.

Съгласно чл. 151, ал. 5 от ЗДвП СУМПС се издава на лица, които са установили обичайното си пребиваване в Република България, за което обстоятелство подписват декларация. Легалната дефиниция на „обичайно пребиваване в Република България“ съдържаща се в § 6, т. 46 ЗДвП  пояснява, че това е мястото, където дадено лице обикновено живее повече от 185 дни през последните 12 последователни месеца поради лични или трудови връзки.

Горепосочените разпоредби транспонират уредбата, предвидена в чл. 7, ал. 1, б. „д“ от Директива 2006/126/ЕО на Европейския парламент и на Съвета от 20 декември 2006 г. относно свидетелствата за управление на превозни средства (Директива 2006/126/ЕО), съгласно която СУМПС се издават само на кандидатите, които имат обичайно място на пребиваване на територията на държавата-членка, издаваща свидетелството. Легалната дефиниция на „обичайно пребиваване“, дадена в чл. 12 от цитираната директива, е изцяло идентична с текста на § 6, т. 46 ЗДвП. Държавите-членки са ограничени до императивните предвиждания на европейската законодателна уредба по въпроса за правото на издаване на СУМПС на кандидатите с обичайно местопребиваване в съответната държава-членка издател.

Жалбоподателката съм лице с украинско гражданско, ползващо се от „временна закрила“ по смисъла на чл. 1а, ал. 3 ЗУБ, предоставена ми с акт на компетентен орган –Министерски съвет на РБългария. Съгласно чл. 39, ал. 1, т. 1 ЗУБ чужденците, с предоставена временна закрила, имат право да останат на територията на Република България. Граматическото тълкуване на чл. 39, ал. 1, т. 1 от ЗУБ сочи, че чужденците с предоставена временна закрила имат право именно да пребивават (да останат) на територията на Република България.

Регламент (ЕО) № 1030/2002 на Съвета от 13 юни 2002 г. относно единния формат на разрешенията за пребиваване за гражданите на трети страни (Регламент 1030/2002) определя в своя чл. 1, § 2, б. „а“, че „разрешение за пребиваване" означава всяко разрешение, което е издадено от органите на държава-членка и позволява на гражданин на трета страна да пребивава на нейната територия. Идентично е определението, съдържащо се в чл. 2, б. „ж“ от Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила (Директива 2001/55/ЕО), а именно: „разрешение за пребиваване“ означава всяко разрешение или одобрение, издадено от властите на държава-членка, в предвидената от законодателството на тази държава форма, даващо на гражданина на трета държава или на лицето без гражданство основание да пребивава на нейната територия.
Директива 2001/55/ЕО в чл. 8, ал. 1 предвижда, че държавите-членки приемат мерките, необходими за предоставяне на лицата, ползващи се с временна закрила, на разрешения за пребиваване за целия срок на закрилата. За тази цел се издават документи или други подобни свидетелства. В конкретния за България случай това именно е регистрационната карта на чужденец с предоставена временна закрила с оглед предвижданията на чл. 41, ал. 1, т. 5 ЗУБ.

Гореизложените обстоятелства водят до извода, че отговарям на изискванията на чл. 4, ал. 2 ЗБЛД във връзка с чл. 151, ал. 5 ЗДвП и чл. 7, ал. 1, б. „д“ от Директива 2006/126/ЕО – въз основа на валидно разрешение за пребиваване осъществявам такова на територията на РБългария повече от 185 дни в рамките на последните 12 месеца преди започване на процедурата за сдобиване със СУМПС и респективно имам право на издаване на такова. Същевременно разполагам с документ, удостоверяващ законното ми право на пребиваване в РБългария.
Чл. 151, ал. 4 ЗДвП определя, че СУМПС се издава от органите на Министерството на вътрешните работи на лице, завършило X клас и при достигане на изискуемата възраст, което е физически годно да управлява моторни превозни средства за съответната категория, преминало е обучение за водач на моторно превозно средство и за оказване на първа долекарска помощ и което успешно е издържало изпит за водач на моторно превозно средство.

Логическото тълкуване на посочените разпоредби и аргументът на по-силното основание водят до извода, че след като законодателят е предвидил изричната възможност за издаване на СУМПС на лица с временна закрила, то същите имат право да осъществят и по-малката по-обем предпоставка за полагане на проверочен изпит на способностите на водач.

Целите на закона се постигат чрез спазване на основните принципи, общите и специални правни норми за поведение, поради което е необходимо пълно и всестранно обсъждане на фактите за всеки конкретен случай, тъй като само по този начин може да се установи дали издаденият административен акт преследва законна цел, дали намесата в правата и свободите на засегнатите лица е пропорционална на преследваната цел и дали е спазен справедлив баланс между обществения интерес и интереса на индивида.

В противен случай предоставеното право на издаване на СУМПС на лица с временна закрила се явява безпредметно и лишено от съдържание, доколкото задължителна предпоставка за това е успешното полагане на изпит за водач на моторно превозно средство.
В този смисъл е и практиката на Върховния административен съд, обективирана в Решение № 10497 от 7.10.2024 г. на ВАС по адм. д. № 5948/2024 г., VII о.
2. Относно допуснатите съществени нарушения на административнопроизводствените правила при издаване на оспорения акт.

В предоставеното ми писмо не се съдържат каквито и да било мотиви или разглеждане по същество на особеното положение и специфичните законодателни предвиждания по отношение на лицата с предоставена временна закрила. Административният орган не е обсъдил наведените в заявлението ми от 03.10.2024 г. твърдения и представените със същото доказателства
Налице е нарушение както на предвидената законова процедура по издаване на атакувания отказ, така и изобщо е нарушено правото на страните на участие в производството, с оглед разпоредбата на чл. 34, ал. 3 АПК като административният орган не е осигурил на страните възможност да изразят становище по събраните доказателства, както и по предявените искания, да направят писмени искания и възражения.

Като не е обсъдил всички гореизложени факти и обстоятелства, административният орган е произнесъл своето решение при липса на мотиви и при съществено нарушение на административнопроизводствените правила. В него като основание за отказа формално е посочена липсата на документ за продължително или постоянно пребиваване. Считам, че това не може да се възприеме като надлежно мотивиране на издадения административен акт, което от своя страна като последица води и до незаконосъобразност на административния акт и е основание за отмяна на същия.
ПОЧИТАЕМИ ГОСПОДИН / ГОСПОЖО СЪДИЯ,

По изложените съображения, моля да отмените отказ на Изпълнителния директор на Изпълнителна агенция „Автомобилна администрация“ към Министерство на транспорта и съобщенията за допускането ми до теоретичен и практически изпит за придобиване на правоспособност за управление на моторно превозно средство, обективиран в писмо с изх. № 67-00-00-686/1/ от 10.10.2024 г. със законовите последици от това.
Особени искания: 

Моля да задължите Изпълнителния директор на Изпълнителна агенция „Автомобилна администрация“ към Министерство на транспорта и съобщенията да представи административната преписка в цялост. 

Доказателства:

1. Молба с вх. № 67-00-00-686 от 03.10.2024 г. до ИА „Автомобилна администрация“ към МТС, ведно с приложения към същата;

2. Регистрационна карта на чужденец с предоставена временна закрила;
3. Диплома за завършено средно образование:

4. Удостоверение за завършено обучение в автошкола и фактура за заплатена такса – приложение към Доказателство № 1;

5. Удостоверение за записване за проверочен изпит за водач на МПС – приложение към Доказателство № 1.

Приложения: Адвокатско пълномощно; Квитанция за платена държавна такса; Препис от жалбата и доказателствата за насрещната страна.

(Христина Кононенко)
